Up-167/99
Natisni
Opravilna št.:
Up-167/99
Datum odločitve:
31. 5. 2000
ECLI:
ECLI:SI:USRS:2000:Up.167.99
Akt:
Ustavna pritožba A. A. zoper odločbi Ministrstva za okolje in prostor, Inšpektorata RS za okolje in prostor št. 361-368/98 z dne 26. 11. 1998 in št. 361-368/98 z dne 23. 3. 1999, zoper odločbo Ministrstva za okolje in prostor št. 361-03-07/99 z dne 7. 6. 1999 in zoper sklep o dovolitvi izvršbe Mestne uprave Mestne občine Ljubljana št. 386/99-593 z dne 30. 3. 1999
Izrek:
Ustavna pritožba A. A. zoper odločbi Ministrstva za okolje in prostor, Inšpektorata RS za okolje in prostor št. 361-368/98 z dne 26. 11. 1998 in št. 361-368/98 z dne 23. 3. 1999, zoper odločbo Ministrstva za okolje in prostor št. 361-03-07/99 z dne 7. 6. 1999 in zoper sklep o dovolitvi izvršbe Mestne uprave Mestne občine Ljubljana št. 386/99-593 z dne 30. 3. 1999 se zavrže.
Evidenčni stavek:
Ustavno sodišče zavrže ustavno pritožbo, če ni izpolnjen procesni pogoj, to je predhodno izčrpanje vseh pravnih sredstev.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o upravnem sporu (ZUS), 30., 69. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-261/98 z dne 13. 1. 2000, Uradni list RS, št. 6/2000.
Vrsta zadeve:
ustavna pritožba
Vrsta akta:
drugi akti
Datum vloge:
30. 6. 1999
Vrsta odločitve:
sklep
Vrsta rešitve:
zavrženje
Dokument:
US20199
Up-167/99
31. 5. 2000
S K L E P
Ustavno sodišče je v postopku za preizkus ustavne pritožbe A. A. iz Ž. na seji dne 31. maja 2000
s k l e n i l o :
Ustavna pritožba A. A. zoper odločbi Ministrstva za okolje in prostor, Inšpektorata RS za okolje in prostor št. 361-368/98 z dne 26. 11. 1998 in št. 361-368/98 z dne 23. 3. 1999, zoper odločbo Ministrstva za okolje in prostor št. 361-03-07/99 z dne 7. 6. 1999 in zoper sklep o dovolitvi izvršbe Mestne uprave Mestne občine Ljubljana št. 386/99-593 z dne 30. 3. 1999 se zavrže.
O b r a z l o ž i t e v
1. Pritožnica je vložila ustavno pritožbo zoper v izreku navedene odločbe in navaja, da je inšpekcijski organ izdal odločbo, s katero je etažnim lastnikom naložil popravilo ravne strehe, ki je dejansko terasa stanovanja in ne streha večstanovanjskega objekta. To naj bi izhajalo iz projektne dokumentacije, pogodb o nakupu stanovanj, pogodbe o upravljanju tega objekta in iz Stanovanjskega zakona (Uradni list RS, št. 18/91 in nasl. - v nadaljevanju: SZ). Inšpekcijski organ naj bi izdano odločbo vročil upravniku objekta. Ker z njo ni bila pravočasno seznanjena je pritožbo vložila prepozno, zato jo je upravni organ zavrgel. Drugostopni organ pa je pritožbo zavrnil kot neutemeljeno in ocenil dejanje organa prve stopnje, ki je zavrgel pritožbo, kot pravilno, ker je ravnal v skladu z 29. členom SZ, ni pa odločil o njeni materialni obveznosti. Zato naj bi bila odločba nezakonita, v postopku pa naj bi bila kršena ustavna pravica do pritožbe. Pritožnica navaja, da ne bo vložila tožbe na Upravno sodišče, ker bi to zopet odločalo le o vročitvi. Lastniki objekta niso izpolnili obveznosti po odločbi, zato je upravni organ izdal sklep o dovolitvi izvršbe s prisilitvijo, ki je bil zopet vročen le upravniku objekta.
2. Po prvem odstavku 51. člena ZUstS je ustavna pritožba praviloma dopustna šele, če so izčrpana vsa pravna sredstva. Izjemoma lahko Ustavno sodišče odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS).
3. Po uveljavitvi Zakona o upravnem sporu (Uradni list RS, št. 50/97 in 65/97 - popr. - v nadaljevanju: ZUS), ki v 30. in 69. členu daje tožniku v upravnem sporu učinkovito sredstvo za dosego odložitve izvršbe izpodbijane upravne odločbe, je odpadel temeljni razlog za obravnavo ustavne pritožbe pred izčrpanjem upravnega spora. Po stališču Ustavnega sodišča (sklep št. Up-261/98 z dne 13. 1. 2000, Uradni list RS, št. 6/2000) upravnega spora ni več mogoče šteti za izredno pravno sredstvo v smislu drugega odstavka 51. člena ZUstS.
4. Pritožnica ni vložila tožbe v upravnem sporu. Ker ni izčrpala pravnih sredstev je Ustavno sodišče ustavno pritožbo zavrglo.
5. Ustavno sodišče je sprejelo ta sklep na podlagi druge alinee prvega odstavka 55. člena ZUstS v sestavi: predsednica Milojka Modrijan ter člana dr. Janez Čebulj in Lojze Janko. Sklep je sprejelo soglasno.
P r e d s e d n i c a
Milojka Modrijan